Skatval videregående skole

Skatval videregående skole, først Inntrøndelag husmorskole, var en offentlig videregående skole på Fagerhaug på Skatval i Stjørdal kommune.

Det første jentekurset ved Mære landbruksskole ble holdt i 1895. Inntrøndelag husmorskole ble opprettet av Landbruksdepartementet i 1917, som en egen skole under felles bestyrelse med landbruksskolen. Den var en av landets første husmorskoler. Den begynte som et fem måneders kurs på Mæle gård i Stjørdal. I 1924 fikk husmorskolen et eget styre. Under okkupasjonen ble Mæle rekvirert av tyskerne som lasarett, og husmorskolen måtte leie midlertidige lokaler på Skjerpingen på Skogn. I 1946 flyttet skolen tilbake til Mæle. I 1955 flyttet skolen til eget nybygg på Fagerhaug på Skatval.

Med lov om videregående opplæring av 1974 skiftet Inntrøndelag husmorskole navn til Skatval videregående skole. Husholdningsfagene ble samlet i en studieretning for kokk-, servitør og husstellfag, som tilbød spesialisering og gikk over flere år. Skolen ble også utvidet med grunnkurs i sosial- og helsefag og grunnkurs i landbruksfag og naturbruk.

Fast ansatte bestyrere eller rektorer ved skolen var: Ingeborg Okkenhaug (datter av Paul Okkenhaug, senere gift med lensmann Oskar Rygh i Stjørdal) (1917–1924), Pauline Salberg (1924–1927), Olaug Gilstad (senere gift Stenstvedt) (1931–1952), Ingeborg Wibe (1952–1967), Kirsti Mørkved Jeppesen (1967–1978) (datter av A.L. Mørkved) og Gunvor Flønes (født Bråstad) (1978–1997).

Skolen ble slått sammen med Stjørdal videregående skole og gymnaset Ole Vig videregående skole til nye Ole Vig videregående skole i 1997. Skatval ble imidlertid opprettholdt som avdeling frem til sommeren 2001. Ole Vig videregående skole ble samlokalisert på Stjørdalshalsen høsten 2001. I 2002 ble lokalene på Skatval solgt til Stjørdal kristne grunnskole, som så tok navnet Fagerhaug kristne skole.

Arkiver etter Inntrøndelag Husmorsskole og Skatval videregående skole finnes hos Statsarkivet i Trondheim.

 Referanser 

Kategori:Videregående skoler i Trøndelag
Kategori:Skoler i Stjørdal
Kategori:Skatval
Kategori:Utdanningsinstitusjoner etablert i 1955
Kategori:Utdanningsinstitusjoner nedlagt i 1997
Kategori:Stjørdals historie
Kategori:Tidligere skoler i Trøndelag